Burjassot renovarà el parc de la Plaça 9 d’Octubre, en les 613 Vivendes, al juliol i agost
2025-07-24

Ja està tot preparat per a la renovació de la zona de jocs de la Plaça 9 d’Octubre, a Burjassot; una renovació que està previst que comence entre el 28 i el 31 de juliol. L’actuació, que suposarà una millora substancial per a esta zona d’esplai del barri, es durà a terme des de la Regidoria de Serveis Municipals de l’Ajuntament de Burjassot, dirigida per Manuel Pérez Menero.

Es procedirà a la substitució del paviment de cautxú i s’instal·laran dos nous jocs, amb els quals, tal com han assenyalat els tècnics municipals, es pretén ajudar les xiquetes i xiquets usuaris a desenvolupar i estimular els seus sentits amb diferents panells interactius i colors, ajudant a estimular la imaginació i creativitat, a més de potenciar la destresa i equilibri mitjançant el lliscament en tobogans.

D’una banda s’instal·larà un conjunt de multijocs sense gronxador, format per dos torres amb plataformes unides entre si per mitjà d’un pont de barres fixes a dos altures. L’accés a les plataformes pot realitzar-se mitjançant una escaleta corba inclinada de barres, un panell de grimpa perforat o una estructura de grimpa vertical de cordes. El descens es pot realitzar, bé mitjançant els mateixos elements d’accés abans descrits, bé mitjançant un tobogan.

Així mateix, el segon joc serà un moll balancín inclusiu amb seient i respatler fabricats en material antilliscant i reposapeus en acer inoxidable.

Els dos jocs, al costat de la renovació del paviment de cautxú milloraran clarament la zona i, a l’una, suposaran un gran punt de trobada per a les xiquetes i els xiquets que fan ús habitual del parc.